AH ผลงานเด่น
ความคืบหน้าสำหรับครึ่งปีหลังของ AH เชื่อว่าแนวโน้มจะยังเติบโตต่อเนื่องจากบริษัทมียอดขายที่เพิ่มขึ้นมากกว่าครึ่งแรกของปี ประกอบกับมีการบริหารจัดการต้นทุนให้ลดลง
8 ต.ค. 2559

—คุณค่าบริษัท—
 
ความคืบหน้าสำหรับครึ่งปีหลังของ บริษัท อาปิโก ไฮเทค จำกัด (มหาชน) หรือ AH เชื่อว่าแนวโน้มจะยังเติบโตต่อเนื่องจากบริษัทมียอดขายที่เพิ่มขึ้นมากกว่าครึ่งแรกของปี ประกอบกับมีการบริหารจัดการต้นทุนให้ลดลง
ส่วนผลการดำเนินงานในไตรมาส 3 ปี 59 ผู้บริหารระบุว่าจะใกล้เคียงกับช่วงเดียวกันของปีก่อน เพราะดูจากยอดขายมียอดขายที่ใกล้เคียงกัน แต่สิ่งที่ดีกว่าคงหนีไม่พ้นเรื่องของบริหารจัดการต้นทุนที่ดีกว่า โดยได้มีการนำเทคโนโลยีเข้ามาช่วยในการปรับปรุงการผลิตให้มีประสิทธิภาพมากยิ่งขึ้น ซึ่งจะช่วยในการลดต้นทุนการผลิตลง  
 อย่างไรก็ดี บริษัทยังคงเป้าหมายรายได้ปี 2559 เติบโต 5% จากปี 2558 ที่มีรายได้อยู่ที่ 15,144 ล้านบาท เนื่องจากโครงการใหม่เพลารถยนต์ที่มีรับรู้รายได้ตั้งแต่ไตรมาส 1 ปี 59 และมีการส่งออกชิ้นส่วนยานยนต์ไปขายยังต่างประเทศเพิ่มขึ้น โดยบริษัทมีสัดส่วนรายได้จากต่างประเทศ 30% และในประเทศไทย 70%
ด้านนักวิเคราะห์ มองว่าแนวโน้มไตรมาส 3 ปี 59 คาดรายได้ของบริษัทจะปรับตัวดีขึ้นไตรมาสก่อน หลังจากผ่านพ้นช่วง Low Season ของภาคการผลิตในไตรมาสสอง อีกทั้งลูกค้ารายใหญ่ อาทิ ISUZU, AAT (FORD &amp; MAZDA) , NISSAN ซึ่งคิดเป็น 42%, 17% และ 8% ตามลำดับของรายได้รวม มีปริมาณคำสั่งซื้อเข้ามาอย่างต่อเนื่อง แต่ทว่าเทียบจากงวดเดียวกันของปีก่อนแล้ว คาดรายได้ดังกล่าวอาจจะอ่อนตัวลงเล็กน้อยจากฐานที่สูงในปีก่อนหน้าบวกกับมีจำนวนวันหยุดที่มากกว่า
ประกอบกับกับรายได้ในไตรมาส 4 ปี 59 น่าจะยังไม่โดดเด่นนักตามทิศทางของอุตสาหกรรมที่คาดยังคงได้รับแรงกดดันจากตลาดส่งออกที่เติบโตช้าอยู่ ส่งผลให้รายได้ในช่วงครึ่งปีหลังมีแนวโน้มใกล้เคียงกับครึ่งแรกของปี 59 แต่จากที่บริษัทมีมาตรการควบคุมต้นทุนขององค์กร ตลอดจนปรับปรุงประสิทธิภาพการผลิตที่ดีขึ้นและกระทำมาอย่างต่อเนื่อง คาดจะช่วยหนุนให้อัตรากำไรขั้นต้นปรับตัวดีขึ้นเทียบจากงวดเดียวกันของปีก่อน
ขณะที่ผลการดำเนินงานไตรมาส 2 สิ้นสุดวันที่ 30 มิถุนายน 2559 ที่ผ่านมาบริษัทสามารถทำได้แข็งแกร่ง โดยรายได้รวม 3,680.59 ล้านบาท จากงวดเดียวกันของปีก่อน 3,574.43 ล้านบาท โดยมาจากยอดขายรถยนต์ที่เพิ่มขึ้นในส่วนธุรกิจตัวแทนจำหน่ายรถยนต์ ซึ่งเป็นการเติบโตที่ดีของรายได้จากทั้งประเทศไทยและประเทศมาเลเซีย ส่งผลให้บริษัทมีกำไรขยับขึ้นมาอยู่ที่ 123.34 ล้านบาท หรือ 0.38 บาทต่อหุ้น จากงวดเดียวกันของปีก่อน 36.77 ล้านบาท หรือ 0.11 บาทต่อหุ้น
ส่งผลให้ผลการดำเนินงานงวดหกเดือน สิ้นสุดวันที่ 30 มิถุนายน 2559 บริษัทมีรายได้รวมขยับขึ้นมาอยู่ที่ 7,590.38 ล้านบาท จากงวดเดียวกันของปีก่อน 7,332.33 ล้านบาท ทำให้บริษัทมีกำไรขยับขึ้นมาอยู่ที่ 269.48 ล้านบาท หรือ 0.84 บาทต่อหุ้น จากงวดเดียวกันของปีก่อน 128.97 ล้านบาท หรือ 0.40 บาทต่อหุ้น ภาพรวมๆแล้วมาจากยอดขายที่เพิ่มขึ้น อีกทั้งบริษัทมีการปรับปรุงประสิทธิภาพการผลิต ประกอบกับกับมีมาตรการควบคุมต้นทุนขององค์กรอย่างต่อเนื่อง
ทั้งนี้ แม้ว่าอุตสาหกรรมยานยนต์จะมีการเติบโตที่ไม่โดดเด่นนัก แต่จากที่บริษัทมีมาตรการควบคุมต้นทุนต่างๆ ตลอดจนปรับปรุงประสิทธิภาพการผลิตที่ดีขึ้นอย่างต่อเนื่อง ซึ่งจะช่วยหนุนให้กำไรสุทธิปี 59 ขยายตัวโดดเด่น
ทาง บล.ฟิลลิป แนะนำ “ทยอยซื้อ” ราคาพื้นฐานปี 59 อิง P/E 10 เท่าที่ 16.10 บาท
…
 
ผู้ถือหุ้นรายใหญ่
1. MRS.TEO LEE NGO 31,691,346 หุ้น 9.82%
2. MR.YEAP SWEE CHUAN 28,434,506 หุ้น 8.81%
3. SAIT CO.,LTD. 25,924,320 หุ้น 8.04%
4. MISSYEAP XIN RHU 25,200,000 หุ้น 7.81%
5. SOJITZ AUTOMOTIVE INVESTMENT PTE.LTD. 24,907,680 หุ้น 7.72%
 
รายชื่อกรรมการ
1.นาย ซู ชวน เย็บ ประธานกรรมการ
2.นาย ซู ชวน เย็บ ประธานกรรมการบริหาร
3.นาง ลี งอ เตียว กรรมการ
4.นาย ฮิเดโอะ ฮาทาดะ กรรมการ
5.นาย ยาสุฮิโระ คาวามุระ กรรมการ
 